DA Den Europæiske Unions Tidende CE 78/104

(2004/C 78 E/0104)

SKRIFTLIG FORESPØRGSEL P-2340/03

af Giovanni Fava (PSE) til Kommissionen

(11. juli 2003)

Om: Nationalt oplagringssted for radioaktivt affald på Sardinien

Den italienske presse har for nylig offentliggjort en nyhed om, at regeringen har til hensigt at vælge Sardinien som hjemsted for det eventuelle eneste nationale oplagringssted for radioaktivt affald.

I en beretning fra ENEA (selskab for nye teknologier, energi og miljø) blev økarakteren nævnt som et kriterium for at udelukke et område fra at blive valgt til oplagringssted for radioaktivt affald, netop for at undgå faren for miljøkatastrofer i tilfælde af uheld under søtransporten.

Den italienske regering har med en bestemmelse fra marts 2003 givet selskabet Sogin ubegrænsede beføjelser til at fastlægge det nationale oplagringssted for radioaktivt materiale. I modstrid med beretningen fra ENEA har Sogin besluttet, at kriteriet om økarakter ikke længere skal betragtes som en udelukkelses-faktor ved fastlæggelsen af oplagringsstedet for affald.

Mener Kommissionen på baggrund af disse overvejelser ikke, at:

1. fastlæggelsen af det eneste oplagringssted for radioaktivt affald skal ske efter høring af den berørte befolkning, således som det fastsættes i fællesskabsbestemmelserne?

2. kriteriet om økarakter i sammenhæng med de økonomiske vanskeligheder i regionen bør være en gyldig udelukkelsesfaktor ved valget af stedet?

3. et atomfrit område som Sardinien, hvis hovedindtægtskilde er turismen, har ret til at modsætte sig en eventuel afgørelse om, at det skal blive oplagringssted for radioaktivt affald?

Svar afgivet på Kommissionens vegne af Loyola de Palacio

(12. august 2003)

Ansvaret for håndteringen af radioaktivt affald ligger hos det pågældende land. I alles interesse må ethvert program til langtidshåndtering af sådant affald indebære, at alle involverede parter fuldt ud deltager i beslutningsprocessen, hvorved det bliver muligt at foretage en korrekt vurdering af virkningerne.

I denne sammenhæng er det vigtigt at bemærke, at enhver lokalitet bestemt til endelig bortskaffelse af radioaktivt affald — eller til oplagringen af dette affald i over 10 år — skal gøres til genstand for en miljøindvirkningsvurdering (VVM) i henhold til Rådets direktiv 85/337/EØF af 27. juni 1985 om vurdering af visse offentlige og private projekters indvirkning på miljøet (1) (som ændret ved Rådets direktiv 97/11/EF af 3. marts 1997 (2)), inden der gives tilladelse hertil. Ifølge VVM-direktivet skal vurderingen bestå i at påvise, beskrive og vurdere projektets direkte og indirekte virkninger på mennesker, fauna, flora, jordbund, vand, luft, klima og landskab samt materielle goder og kulturarv. Samspillet mellem disse faktorer bør ligeledes indgå i VVM. Medlemsstaterne skal høre de myndigheder, som på grund af deres særlige ansvar på miljøområdet, kan blive berørt af projektet, ligesom der ved afgørelsen om godkendelse af projektet bør tages hensyn til resultaterne af høringerne og de informationer, der fremkommer i denne sammenhæng. Endelig skal afgørelsen gøres offentligt tilgængelig.

I dag bortskaffes 85 % af alt sådant affald i EU normalt til deponeringssteder på eller nær ved jordoverfladen. Omfanget af affaldet er yderst begrænset i sammenligning med andre former for affald, og der er ikke sporet nogen helbredsmæssige virkninger fra nogen af de pågældende deponeringssteder. Det er muligt, at der, når regnskabet gøres endeligt op, kan blive tale om økonomiske fordele for en region, der rummer et sådant deponeringssted.

(1) EFT L 175 af 5.7.1985.

(2) EFT L 73 af 14.3.1997.